徐祯卿
寄寿前冢宰王公三十韵
乾化昭于穆，炎明浃世仁。涵濡存一德，覆载表英臣。伊昔称专柄，公才独迈伦。沛霖孚硕望，柱石秉鸿钧。补衮山明火，为贤甫及申。真能寿元气，何啻触龙鳞。苦节深盘错，孤心契靖寅。苍生多起涸，时俊总依尘。利泽江河运，威灵泰华峋。台衡惟直道，社稷一微身。岁序成功去，林泉此志伸。人心思几杖，吾道卷经纶。皓首歌淇澳，青云绝渭滨。中军传午子，绿野荫霜筠。系国安危旧，逢时继易新。培生赖天地，属望在庭宸。存问王言渥，玄纁礼数频。高星临宠使，穷谷播阳春。庆舞狂童稚，词章涌缙绅。优游不知耄，弧矢忽兹辰。箕子推洪范，庄周记大椿。形骸全矍铄，学术愈精纯。梁木咸倾仗，元龟识泰屯。已能回眷注，还拟下蒲轮。愚也东南士，叨为髫龀民。甘棠徒自倚，品藻托无因。谏草占心赤，丹青得貌真。山中炼金石，霞外隐麒麟。汉相久辟谷，应侯长谢秦。悠哉瞻伫迥，北斗挂天津。